# نظام دوران خون

| نظام دوران خون |
| --- |
| انسانی دورانِ خون کا نظام (سادہ خاکہ)۔ سرخ رنگ ان شریانوں میں بہنے والے خون لطیف (نسیمی خون) کو ظاہر کرتا ہے۔ نیلا رنگ ان وریدوں میں بہنے والے خون کثیف (غیر نسیمی خون) کو ظاہر کرتا ہے۔ عروق شعریہ شریانوں اور وریدوں کو آپس میں ملاتی ہیں۔ |
| شناخت کنندگان |
| میش | properties |
| FMA | 7161 |
| تشریحی اصطلاحات |

حیوانات میں ان اعضا کا مجموعہ جو خون کو پورے جسم میں گردش کراتا ہے **نظامِ دورانِ خون** یا **دورانی نظام** (Circulatory system) کہلاتا ہے۔ خون جسم کے ہر خلیے تک خوراک اور آکسیجن پہنچاتا ہے اور فاضل مواد اُٹھا کر لے جاتا ہے۔ نچلے درجے کے حیوانات میں خون یا دوران خون کی ضرورت نہیں ہوتی کیونکہ وہ فقط چند خلیوں پر مشتمل ہوتے ہیں۔ خوراک، آکسیجن اور فاضل مادے آزادانہ جسم میں حرکت کرتے پھرتے ہیں اور ہر خلیے تک پہنچ جاتے ہیں جبکہ اعلیٰ حیوانات میں ایسا ممکن نہیں ہے، کیونکہ ان میں کھربوں خلیات ہوتے ہیں اور بافتیں کئی انچ تک موٹی ہوتی ہیں۔ بیشتر حیوانات میں یہ نظام عضلاتی پمپ یعنی دل پر مشتمل ہوتا ہے جو خون کو نالیوں کے ذریعے جسم میں حرکت کرواتا ہے۔ خون کی نالیاں جسم کے ہر خلیے تک پہنچتی ہیں۔

نظام دوران خون دو طرح کا ہوتا ہے۔ کھلا نظام Open) system) اور بند نظام (Closed system)۔ فائیلم آرتھروپوڈا اور مولسکا کے ارکان میں کھلا نظام پایا جاتا ہے۔ ان میں خون کی نالیاں نہیں ہوتیں بلکہ خون کو کھلی جگہوں یعنی جوفوں (Sinuses) میں پمپ کر دیا جاتا ہے۔ ہر جوف کے ارد گرد موجود خلیے خون سے سیراب ہوتے ہیں۔ لیکن فائیلم مولسکا، فائیلم اینیلیڈا اور تمام فقاریہ حیوانات میں بند نظام پایا جاتا ہے، جس میں خون صرف خون کی نالیوں ہی میں رہتا ہے۔

دوران خون کے بند نظام میں چار اقسام کی نالیاں پائی جاتی ہیں۔ شریان، شریانک، عروق شعریہ اور وریدیں۔ شریان ایک بڑی نالی ہے، جو صاف خون کو دل سے لیتی ہے۔ یہ بہت سی چھوٹی نالیوں یعنی شریانکوں میں تقسیم ہو جاتی ہے جو آخر میں عروق شعریہ میں تقسیم ہو جاتی ہیں۔ عروق شعریہ خلیات تک خون پہنچاتی ہیں۔ اسی طرح وریدیں خلیات سے گندہ خون لیتی ہیں اور اُسے واپس دل کی طرف لے جاتی ہیں۔ سائنس دانوں کا اندازہ ہے کہ ہمارے جسم میں خون کی نالیوں کی کل لمبائی تقریباً 60 ہزار میل ہے۔

خون دل کے دائیں بطن (وینٹریکل) سے نکل کر شریان ریوی میں سے ہوتا ہوا پھیپھڑوں میں جاتا ہے۔ یہاں خون آکسیجن جذب کرتا اور کاربن ڈائی آکسائیڈ خارج کرتا ہے۔ یہی خون واپس ورید ریوی کے ذریعے دائیں اُذن (ایٹریئم) میں آجاتا ہے۔ بائیں اذن صاف خون بائیں بطن میں پمپ کرتا ہے۔ یہاں سے صاف خون اورطیٰ میں پمپ ہوتا ہے۔ اورطیٰ (شریان کبیر) ہمارے جسم میں سب سے بڑی شریان ہے جو آگے چل کر شریانوں اور شریانکوں میں تقسیم ہوتی ہے۔ خون جب چھوٹی آنتوں کے قریب سے گزرتا ہے تو ہضم شدہ غذا کو جذب کر لیتا ہے۔ جب یہی خون گردوں میں سے گزرتا ہے تو فاضل مادے خارج کر دیے جاتے ہیں۔ خون جب جسم میں گردش کرتا ہے تو ہر خلیے کو غذا اور آکسیجن فراہم کرتا ہے اور فاضل مواد اٹھاتا اور ورید اجوف (وینا کیوا) سے ہوتا ہوا واپس دل کی طرف چلا جاتا ہے۔ ورید اجوف جسم کی سب سے بڑی ورید ہے۔ گندا خون یا آکسیجن کے بغیر خون دائیں اُزن سے دائیں بطن میں آجاتا ہے۔ یہاں سے خون پھیپھڑوں کی طرف دھکیل دیا جاتا ہے تاکہ آکسیجن وصول کی جائے اور خون اگلے دورے کے لیے تیار ہو جائے۔ مچھلی کا نظام دوران خون مختلف ہوتا ہے۔ اس میں وہ خون جو گلپھڑوں سے آکسیجن وصول کر لیتا ہے جسم میں دورہ کرنے سے پہلے دل کی طرف واپس نہیں جاتا، جبکہ جل تھلیوں (بر بحری) اور خزندوں میں صاف اور غیر صاف خون دونوں ملے ہوتے ہیں۔

## ساخت

**قلبی عروقی نظام** (Cardiovascular system) بنیادی مقصد جملہ اعضا اور خلیات بدن کو ان تمام اہم اجزا کا بہم پہنچانا ہے جو ان کی بقا اور افعال کے جاری رکھنے کے لیے ضروری ہوتے ہیں۔ یہی نظام خلیات اور بافتوں سے ان کے فضلات کو وصول کرتا اور ان کو طبعی مخارج تک پہنچاتا ہے۔ اس نظام کے تحت جو ایک طرح کا پمپنگ میکانیہ ہے، دورانِ خون مختلف عوامل کے زیر اثر ایک ترتیب سے جاری رہتا ہے۔ قلبی عروقی نظام، قلب، شرائین، عروقِ شعریہ اور اوردہ پر مشتمل ہوتا ہے، جس میں قلب مرکزی پمپ کی حیثیت سے کام کرتا ہے شرائین، عروق اور اوردہ نہ صرف افعال کے لحاظ سے بلکہ ساخت کے اعتبار سے بھی ایک دوسرے سے مختلف ہوتے ہیں۔ جسم میں خون کا حجم محدود ہوتا ہے جو عموماً جسم کے مجموعی وزن کا 1/11 یا 1/12 حصہ ہوتا ہے۔ خون کی یہ مقدار عام حالات میں قائم رہتی اور دورہ کرتی رہتی ہے اور 1200 ملی لیٹر نسیم کی حامل ہوتی ہے۔ نسیم کی مذکورہ مقدار تمام جسم کے لیے صرف 5 منٹ تک کافی ہو سکتی ہے، اس طرح ہر پانچویں منٹ تمام خون کی از سر نو ترویح ضروری ہوتی ہے۔ منظم طریقہ پر دوران خون کے جاری رہنے کے سبب ہر آن ترویح کا عمل جاری رہتا ہے اور بافتوں کو نسیم تازہ ملتی رہتی ہے۔

خون کا ترویح کے لیے پھیپھڑوں سے اور تغذیہ نیز اخراج فضلات کے لیے بافتوں سے گذرنا ناگزیر ہے۔ اس لیے نظام دورانِ خون اپنی کار کردگی کے اعتبار سے دو مختلف حصوں میں تقسیم کیا جاتا ہے۔

* نظامی دورانِ خون یا دوران خون کبیرہ (Systemic circulation)۔
* ریوی دوران خون یا دوران خون صغیرہ (Pulmonary circulation)۔

دوران کبیرہ قلب کے بائیں بطن سے شروع ہوتا اور دائیں اذن پر ختم ہوتا ہے اور دوران صغیرہ دائیں بطن سے شروع ہو کر بائیں اذن پر تمام ہوتا ہے۔ اس طرح یہ دونوں نظام قلب سے شروع ہو کر دوبارہ قلب میں ہی ختم ہوتے ہیں لیکن اس خوبی سے کہ بائیں جانب کا مروحہ خون (نسیمی خون/خون لطیف) دائیں جانب کے غیر مروحہ (مستعملہ/غیر نسیمی) خون سے فاصل بین البطنین و اذنین کے سبب کبھی ملنے نہیں پاتا اور دونوں اپنے اپنے دھاروں پر مسلسل بہے چلے جاتے ہیں۔

## حوالہ جات